open-index/open-wikipedia-markdown huggingface dataset:
פאנדה (זמרת)

[ממוזער|250 פיקסלים|פאנדה ב[אירוויזיון 2019]]
**גבריאלה הורן** (בגרמנית: **Gabriela Horn**, נולדה ב-25 בינואר 1988) ידועה בשם הבמה שלה "**Paenda**"  שלעיתים מסוגנן כ-**Pænda**, היא זמרת, כותבת שירים, מלחינה ומפיקה מוזיקלית אוסטרית. ייצגה את אוסטריה באירוויזיון 2019 בתל אביב, ישראל. עם השיר "Limits".

## ביוגרפיה
גבריאלה הורן נולדה בעיירה דויטשלנסברג בשטיריה שבאוסטריה. היא החלה לשיר בגיל שש במקהלת העיר שלה. בגיל ארבע עשרה התחילה הורן לשיר בלהקות פופ-רוק קטנות שהיו מצויות באזורה. לאחר מכן היא לקחה שיעורי גיטרה ופסנתר ועברה לווינה בגיל 20 על מנת ללמוד מוזיקת ג'אז במכון המוזיקלי של וינה, אותו סיימה בשנת 2013. הורן אימצה בשנת 2016 את שם הבמה שלה "פאנדה", היא מתגוררת בווינה ומפיקה, כותבת, מלחינה ומקליטה את כל שיריה לבדה.

### אירוויזיון 2019
פאנדה הייתה נציגת אוסטריה לאירוויזיון 2019 בתל אביב, ישראל. פאנדה הופיעה בחצי הגמר השני, שנערך ב-16 במאי 2020, עם השיר "Limits". פאנדה זכתה במקום ה-17 עם 21 נקודות ולא העפילה לגמר שנערך ב-18 במאי.

## דיסקוגרפיה
### אלבומים
*2018 - Evolution I
*2019 - Evolution II

### סינגלים
*2017 - Wave
*2018 - Good Girl
*2018 - Paper-thin
*2019 - Limits

## קישורים חיצוניים

## הערות שוליים

קטגוריה:משתתפי אירוויזיון 2019
קטגוריה:זמרות אוסטריות
קטגוריה:נציגי אוסטריה באירוויזיון
קטגוריה:ילידות 1988
קטגוריה:אוסטרים שנולדו ב-1988
גדעון דוקוב

**גדעון אברהם דוקוב** (נולד ב-20 ביוני 1980, ז' בתמוז ה'תש"מ) הוא עיתונאי ישראלי, עורך אתר העיתון מקור ראשון. בעבר שימש ככתב ועורך בעיתונים גלובס ובשבע.

## ביוגרפיה
נולד לרוברטו שמואל ויונה דוקוב, עולים מאורוגוואי שבדרום אמריקה. גדל בפתח תקווה והתחנך בבית הספר היסודי ובישיבה התיכונית בעיר. בכיתה י"ב שירת בשל"פ בתיכון בבית שאן. למד בישיבת ההסדר ירוחם, למד כשנתיים בישיבת עתניאל ולאחר מכן בישיבת שיח יצחק. שירת בחיל התותחנים במסגרת ישיבות ההסדר. במילואים שירת בפיקוד העורף.

אחיו אמנון שמחה, הוא ר"מ בישיבת ההסדר בעתניאל. לדוקוב עוד שלוש אחיות, שתיים מהן תאומות.

בשנת 2004 החל לימודי פסיכולוגיה באוניברסיטת בר-אילן, אך לאחר שנה הפסיק את התואר. בשנים מאוחרות יותר השלים תואר ראשון במכללה האקדמית הרצוג.

החל את דרכו העיתונאית בעיתון "נקודה". שימש ככתב בקבוצת "מקור ראשון" במשך כשמונה וחצי שנים, במהלכם כיהן כעורך עמוד הבית של אתר nrg, עורך המוסף הפוליטי "יומן" ובמקביל היה עורך וכותב המוסף הסאטירי של "מקור ראשון" – "בריחת המוחות" אותו ייסד.

במשך קרוב לחמש שנים היה מקורב מאוד לאורי אליצור. בין השאר אחראי דוקוב לחשיפת "וילהלם רוט", שהתברר כמשה חרותי – צעיר מגבעתיים שהציג את עצמו כבן אצולה אוסטרי והיתל בתקשורת, בפעילי הסברה ובשר בממשלת ישראל.

בשנים 2007–2008 כתב טור באתר כיפה הנקרא 'המעלעל' ובו ביקורת שבועית על עלוני ועיתוני השבת של המגזר הדתי לאומי. בשנת 2015 הגיש תקופה קצרה ברדיו גלי ישראל את התוכנית "פעמיים הפוך" עם העיתונאי צחי כהן.

מפברואר 2017 - פברואר 2019 שימש כעורך אקטואליה ומדורים בעיתון בשבע, ומאז ועד לפרישתו באפריל 2020 כיהן כסגן העורך. ולאחר מכן עבר לעבוד בגלובס, עד לחודש יוני 2021.

בעבר כתב מדי פעם טורי דעה באתר mako והתארח לעיתים ברדיו כאן מורשת, בערוץ הכנסת ובתוכנית הפטריוטים בערוץ 20.

באוגוסט 2021 חזר למקור ראשון, ושימש כחבר הדסק המשפטי בעיתון וככתב המשפטי. החל מספטמבר 2022 משמש כעורך אתר מקור ראשון.

## חיים אישיים
דוקוב נשוי לד"ר אלישבע דוקוב בנש"ק, מרצה בחוג למדעי המחשב במכללה האקדמית אשקלון ובתו של ד"ר אביגדור בנש"ק. לזוג חמישה ילדים והם מתגוררים בכפר גנים בפתח תקווה.

## קישורים חיצוניים

* גדעון דוקוב, באתר ערוץ 7
* טוריו, באתר mako
* גדעון דוקוב, באתר כיפה
* גדעון דוקוב, באתר מחלקה ראשונה
* גדעון דוקוב, באתר העין השביעית
* 
* גדעון דוקוב, אנשים מספרים, באתר ישיבת עתניאל

## הערות שוליים

קטגוריה:סגל בשבע
קטגוריה:עורכים ישראלים
קטגוריה:פובליציסטים ישראלים
קטגוריה:סגל גלובס
קטגוריה:בוגרי ישיבות תיכוניות
קטגוריה:בוגרי ישיבת ההסדר ירוחם
קטגוריה:בוגרי ישיבת עתניאל
קטגוריה:בוגרי המכללה האקדמית הרצוג
קטגוריה:סגל מקור ראשון
קטגוריה:סגל nrg
קטגוריה:בוגרי ישיבת שיח יצחק
קטגוריה:כפר גנים: אישים]
קטגוריה:ישראלים שנולדו ב-1980
Limits

"**Limits**" (בעברית: "**גבולות**") הוא שיר באנגלית שנכתב והולחן על ידי פאנדה וגם בוצע על ידיה. השיר ייצג את אוסטריה באירוויזיון 2019 בתל אביב, ישראל.

## קישורים חיצוניים

## הערות שוליים

קטגוריה:שירי אירוויזיון 2019
קטגוריה:שירי אוסטריה באירוויזיון
קטגוריה:שירים באנגלית
עלי שמח'אני

**עלי שׁמח'אני** (בפרסית: **علی شمخانی**; ) היה פוליטיקאי ומצביא איראני שכיהן כיועצו של המנהיג העליון של איראן והאחראי על תוכנית הגרעין של איראן במשמרות המהפכה האסלאמית. קודם לכן כיהן כמזכיר המועצה העליונה לביטחון לאומי של איראן, כמפקד חיל הים של משמרות המהפכה האסלאמית וכמפקד חיל הים האיראני בדרגת אדמירל. כיהן כשר ההגנה של איראן בין השנים 1997–2005.

בתחילת מבצע עם כלביא נפצע קשה לאחר פגיעת כטב"ם בביתו, אך התאושש. במבצע שאגת הארי נהרג.

## ביוגרפיה
שמח'אני נולד ב-29 בספטמבר 1955 בעיר אהוואז שבח'וזסתאן, איראן, למשפחה ממוצא ערבי. לפני המהפכה האיראנית, היה חבר בקבוצת גרילה אסלאמיסטית מחתרתית בשם "מנסורון", שפעלה במאבק מזוין נגד שושלת פהלווי. לאחר המהפכה, הצטרף ל"מוג'אהדין" של המהפכה האסלאמית. את לימודיו האקדמיים השלים בהנדסה באוניברסיטת שהיד צ'מראן באהוואז.

במהלך הקריירה הצבאית שלו, פיקד שמח'אני על חיל הים של משמרות המהפכה האסלאמית והוא בדרגת אדמירל. בהמשך, שירת כמפקד של חיל הים האיראני, לצד הפיקוד על חיל הים של משמרות המהפכה. בשנת 1988 מונה לשר האחראי על משמרות המהפכה.

### שר ההגנה
בין אוגוסט 1997 לאוגוסט 2005 כיהן כשר ההגנה בממשלתו של מוחמד ח'אתמי. בתקופה זו, סגנו היה עלי רזא אכברי, שבשנת 2019 נעצר, נחקר, והוצא להורג באשמת ריגול עבור "SIS", שירות הביון הבריטי.

### תפקידים נוספים
בשנת 2001 התמודד שמח'אני על נשיאות איראן. בשנת 2005 מונה לעמוד בראש המרכז למחקרים אסטרטגיים של צבא איראן, תפקיד שאותו מילא עד 2013. 

### מזכיר המועצה העליונה לביטחון לאומי
ב-10 בספטמבר 2013 מונה על ידי הנשיא חסן רוחאני למזכיר המועצה העליונה לביטחון לאומי, וכיהן בתפקיד זה עד שהתפטר במאי 2023. על פי הדיווחים, התפטרותו קשורה להרשעתו בריגול והוצאתו להורג של עלי רזא אכברי.

במקומו מונה לתפקיד עלי אכבר אחמדיאן.

### יועץ למנהיג העליון
שמח'אני שימש כיועץ למנהיג העליון של איראן, עלי ח'אמנאי, והשתתף בשיחות המשא ומתן בנושא הגרעין בין איראן לארצות הברית ב-2025.

נפצע קשה במכת הפתיחה הישראלית של מבצע עם כלביא. הוא שרד את ניסיון החיסול והתנייד באמצעות מקל הליכה. חצי שנה לאחר מכן נהרג במבצע שאגת הארי.

## פרסים ועיטורים
בשנת 2003 קיבל את "מדליית האומץ", המדליה הצבאית הגבוהה ביותר באיראן, מידי הנשיא מוחמד ח'אתמי.

בשנת 2004 קיבל את עיטור עבד אל-עזיז אַאל סעוד, המדליה הגבוהה ביותר בערב הסעודית, מהמלך פהד. זאת כהוקרה על תפקידו הבולט בתכנון וביישום פיתוח היחסים עם מדינות ערב במפרץ הפרסי. הוא השר האיראני הראשון שקיבל עיטור זה.

## חיים אישיים
שמח'אני היה אב לשלושה. בנו חוסיין שמח'אני הוא יצואן נפט וסוחר נשק איראני.

## קישורים חיצוניים

## הערות שוליים

קטגוריה:שרי ההגנה של איראן
קטגוריה:דפים עם תרגומים שלא נסקרו
קטגוריה:איראנים שמחלקת האוצר של ארצות הברית הטילה עליהם סנקציות
קטגוריה:חיל הים האיראני
קטגוריה:ערבים
קטגוריה:אישים שנהרגו במבצע שאגת הארי
קטגוריה:איראנים שנולדו ב-1955
קטגוריה:איראנים שנפטרו ב-2026
טנק מרכבה סימן 1

**טנק מרכבה סימן 1** הוא הדור הראשון של טנק המרכבה. כבר בטנק זה ניתן לראות את יישום העקרונות המנחים בסדרת טנקי המרכבה: המנוע ממוקם מלפנים, ומשמש כחלק מההגנה על הצוות. מחשבה רבה הושקעה בעיצוב הפנים והנדסת האנוש שלו איכותית, ביחס לטנקים בני דורו. סימן הזיהוי הבולט ביותר שלו הוא ה"חצאית" או "האוזניים" - הבליטה המעוגלת בצידי הצריח, בחיבור לתובה. מאחר שגם למרכבה סימן 2 "חצאית" דומה, קשה להבדיל ביניהם, אך אפשרי לעשות זאת לפי חוליות זחל וכבל גרירה המחוברים ל"חצאית". סממן חיצוני נוסף המאפשר זיהוי מרחוק הוא העדרם של סלי תובה (סלי חי"ר) וקיומה של מרגמה חיצונית על דופן הצריח בצד המפקד (בשאר סימני המרכבה המרגמה היא פנימית).
מרכבה סימן 1 עבר שינויים רבים בטרם הושק סימן 2. בתחילה מחשב הירי היה ללא מערכת לומדת ואמצעי ראיית הלילה הותקן רק בעמדת המפקד. תריס הפליטה לגזי המנוע היה בעל שני פתחים משני צידי הטנק והצריח היה כמעט ללא מיגון. עם השנים חלק מטנקי המרכבה סימן 1 הוסבו למרכבה סימן 2 וקיבלו את השם סימן 1 ב'. בגרסתו האחרונה, מספר גדודי מילואים השתמשו במרכבה סימן 1 שנערכו בו מספר שינויים: אמצעי ראיית לילה פאסיבי הותקן לתותחן ובחלק מהטנקים הותקן אף אמר"ל תרמי. מחשב הירי שודרג ומספר מערכות נוספות בתוך הצריח שופרו אף הן. מספר הפגזים המקורי, 62, הופחת ל-54 לטובת תחמושת נוספת למרגמה; זרקור הקסנון, שהיה אמצעי הכינון בלילה, הוסר. שערות שולמית הוספו וכיום ההבחנה החיצונית בין סימני 1 ו-2 היא רק על בסיס סלי חי"ר (שאינם קיימים בסימן 1), סל צריח (קטן יותר בסימן 1), כבל גרירה והמרגמה. חלק מאנשי הצוות ששירתו על מרכבה סימן 2 הוסבו לשירות מילואים על גבי סימני 1.

מרכבה סימן 1 השתתף במבצע שלום הגליל, שכלל לחימה של צבא מול צבא, לחימה של צבא מול גרילה בשטח פתוח ולחימה בשטח בנוי. בעקבות המלחמה התקבל משוב רב על ביצועי הטנקים ואילו שיפורים ותיקונים יש לבצע בהם. חלק גדול מהתיקונים והשיפורים בוצע בדגם הבא מרכבה סימן 2 וחלק אחר בוצע בדגם של שנות התשעים: מרכבה סימן 3.

מיגון הטנק שופר משמעותית כבר בעת שירותו: לטנק הוספו פלטות בזוקה (התקני מיגון המגנים על המזקו"ם): בתחילה פלטות פלדה דקות ולאחר מכן פלטות עבות בעלות מיגון מרוכב סודי בהרכבו. מיגון נוסף הוסף לצריח, ושערות שולמית, שרשראות ברזל היוזמות את הגביש הפיאזואלקטרי ברש"ק חלול, הותקנו בחלקו האחורי של הצריח, בשל הקושי למגן אזור זה.

## גלריה

File:Merkava mkib lesany.jpg|מרכבה סימן 1 - מבט מהחזית
קובץ:Merkava-1-latrun-3.jpg|מרכבה סימן 1 - מרכבה מהצד (פרופיל)
קובץ:Merkava-1-latrun-4.jpg|מרכבה סימן 1 - מבט מאחור


## קישורים חיצוניים

## הערות שוליים

קטגוריה:טנקי מרכבה
טנק מרכבה סימן 2

**טנק מרכבה סימן 2** הוא הדור השני של טנק המרכבה. הטנק הוא תוצאה של לקחים מפעילות המרכבה סימן 1 במבצע שלום הגליל.

כמו לסימן 1, גם למרכבה סימן 2 יש תותח בעל קנה מחורץ בקליבר של 105 מ"מ ו"חצאית" או "אוזניים" - שתי בליטות מעוגלות בצידי הצריח, בחיבור לתובה. בעבר, סימן 2 נבדל מסימן 1 בכך שיש לו רק תריס פליטה אחד בימין הטנק ואילו לסימן 1 תריס בכל צד. עוד הבדל הוא הוספת "שערות שולמית", כדורי ברזל הקשורים בשרשראות ברזל, לחלק האחורי של הצריח. וכן סלי חי"ר.

קפיצת המדרגה העיקרית בין סימן 1 לסימן 2 היא במערכת בקרת האש. מחשב הירי שופר משמעותית: המחשב מתחשב ביותר נתונים בעת קביעת המסלול הבליסטי של הפגז (טמפרטורה, לחות, גובה) מעבר לנתוני החובה (סוג פגז וטווח). מסלולים בליסטיים עבור פגזים נוספים תוכנתו מראש והוספה מערכת לומדת, המתקנת את המסלול הבליסטי שחושב על ידי הוספת סטייה מסוימת המתקבלת מסכימה של סדרות שפגעו במטרה.

שיפור מהותי נוסף הוא בחטיבת הכוח. המנוע שופר מעט, אך שיפור מהותי הורגש בממסרת, האחראית על העברת הכוח בין המנוע והזחלים. לחטיבת הכוח הוספה אפשרות ה"פיבוט" המאפשרת סיבוב של זחל אחד קדימה בעוד השני מסתובב לאחור.

שיפור קל שחל בהרכב בשריון הבסיסי בין סימן 1 לסימן 2 נמצא כלא מספק. ועד מהרה נוספו לו שכבות נוספות, כחלק מתיקון רחב בתחומי שונים לסימן 2 הבסיסי מה שנתן את השם סימן 2 ב'.
ממוזער|מרכבה סימן 2 ד', עם מיגון לצידי הצריח ולגחון, הגרסה הכי מתקדמת של סימן 2
מלבד השיפור שחל בשריון הבסיסי לעומת הדור הקודם ובסימן 2, לימים תוסף האפשרות להתקין תוספת מיגון לצורכי בט"ש בגבול, בעיקר בצדי הצריח ובגחון - מיגון קס"ג (על שם הקו הסגול, לשם היא יועדה) ודגם זה נקרא סימן 2 ד'.

## יצוא
ביולי 2023 התקיים משא ומתן עם מספר מדינות ליצוא טנקים אלה שהיו קודם בשימוש צה״ל. בעקבות טבח שבעה באוקטובר, הוקפאה מכירת טנקי המרכבה.

## שירות בצה"ל
בדומה למרכבה סימן 1, המרכבה סימן 2 נכנס לראשונה לשימוש בגדוד "געש" של חטיבה 7.

בשנת 2016 יצא המרכבה סימן 2 מהיחידות הסדירות, לאחר שחטיבה 7 הוסבה לטנקי מרכבה סימן 4מ. ביולי 2020 נערך האימון האחרון של טנקי סימן 2 שאחריו הוצאו הטנקים משירות מילואים. בזמן השירות לקח הטנק חלק בכלל המערכות, וגם לאחר שעבר למערך המילואים השתתף ברגע שזה נקרא למערכה.

חלק מהטנקים הישנים מוסבים לנגמ"שי תומכי לחימה בשם "אופק" שמיועדים לחימוש, פינוי רפואי, לוגיסטיקה ופיקוד.

במהלך מלחמת חרבות ברזל, חלק מהטנקים שהיו במחסנים והיו אמורים להימכר, הושמשו וממלאים קווים בידי אנשי מילואים בגזרות השקטות.

## גלריה

## קישורים חיצוניים

## הערות שוליים

קטגוריה:טנקי מרכבה
בילי היגינס

**בילי היגינס** (1936–2001) היה מתופף ג'אז אמריקאי. הוא ניגן בעיקר ג'אז חופשי ובי בופ.

היגינס ניגן באלבום הראשון של אורנט קולמן בשנת 1958, והמשיך איתו עד 1961 (וגם ב-1971 ו-1987). לאחר מכן ניגן רבות עם כל מיני נגני ביבופ, כולל דונלד בירד, דקסטר גורדון, מילט ג'קסון, ג'קי מקלין, האנק מובלי, ת'לוניוס מונק, לי מורגן, ארט פפר, סוני רולינס, מאל ולדרון, פט מת'יני, סידר ולטון ועוד.

היגינס ניגן ביותר מ-700 אלבומים.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מתופפים אמריקאים
קטגוריה:אמריקאים שנולדו ב-1936
קטגוריה:אמריקאים שנפטרו ב-2001
טאקויה מורייאמה

**טאקויה מורייאמה** (ביפנית: **村山拓哉**; נולד ב-8 באוגוסט 1989) הוא כדורגלן יפני המשחק בעמדת הקשר האחורי.

## קריירה
מורייאמה החל לשחק כדורגל במועדוני הנוער של קיוטו סאנגה ובשנים 2007 עד 2012 שיחק בקבוצת הכדורגל של אוניברסיטת האנן ליד אוסקה שביפן. בשנת 2012 עבר לפולין ולאחר ששיחק חצי עונה בגווארדיה קוסזאלין, הוא חתם בפוגון שצ'צ'ין מליגת העל הפולנית שם שיחק ארבע עונות. בשנת 2016 עבר לשחק בקבוצה התאילנדית רצ'אבורי מיטר פול, עמה זכה בגביע התאילנדי. בקיץ 2018 הוא חזר לשחק באירופה וחתם בפ.ק. זמון מליגת העל הסרבית.

בינואר 2019 מורייאמה חתם בהפועל פתח תקווה מהליגה הלאומית והפך לכדורגלן היפני הראשון ששיחק בישראל. ב-8 בפברואר ערך את הופעת הבכורה שלו במועדון בתיקו 0-0 נגד בית"ר תל אביב רמלה. ב-17 במאי, במחזור האחרון של עונת 2018/19, כבש את שער הבכורה שלו בניצחון החוץ 5-2 על הפועל אכסאל.

ב-2 בפברואר 2020 חתם מורייאמה עד לסיום העונה בהפועל עכו מהליגה הלאומית.

## תארים
;**רצ'אבורי מיטר פול**
* הגביע התאילנדי (1): 2016

## קישורים חיצוניים

* אור מינץ, "טאקו חם", אתר ערוץ הספורט, 25 באפריל 2019

## הערות שוליים

קטגוריה:כדורגלנים יפנים
קטגוריה:קשרי כדורגל יפנים
קטגוריה:כדורגלני פוגון שצ'צ'ין
קטגוריה:כדורגלני ראטצ'אבורי
קטגוריה:כדורגלני הפועל פתח תקווה
קטגוריה:כדורגלני הפועל עכו
קטגוריה:כדורגלנים זרים בישראל
קטגוריה:ספורטאים זרים בפולין
קטגוריה:ספורטאים זרים בתאילנד
קטגוריה:ספורטאים זרים בסרביה
קטגוריה:ספורטאים זרים בישראל
קטגוריה:יפנים שנולדו ב-1989
האוניברסיטה למוזיקה ולאמנויות הבמה של פרנקפורט

**האוניברסיטה למוזיקה ולאמנויות הבמה של פרנקפורט** (בגרמנית: **Hochschule für Musik und Darstellende Kunst Frankfurt am Main**; בראשי תיבות: **HfMDK**) היא בית-ספר גבוה למוזיקה, תיאטרון ומחול בפרנקפורט והוא היחיד מסוגו במדינת הסה. הוא נוסד בשנת 1938.

כיום לומדים במוסד בסביבות 900 סטודנטים אצל כשישים וחמישה פרופסורים ועוד 320 אנשי צוות הוראה אחרים. תוכניות הלימודים כוללות ביצוע בכל כלי הנגינה ובקול, הוראת מוזיקה, הלחנה, ניצוח ומוזיקה כנסייתית. יש גם תוכניות בתיאטרון מוזיקלי, דרמה ומחול. האוניברסיטה מציעה לימודי דוקטורט במוזיקולוגיה וחינוך מוזיקלי.

## היסטוריה
בפרנקפורט קיים מוסד להוראת מוזיקה מאז 1878. קונסרבטוריון הוך שגשג ושמו נודע ברחבי העולם בשלהי המאה ה-19 ובראשית המאה ה-20. הודות למורים כמו הפסנתרנית קלרה שומאן והמלחינים יואכים ראף, ברנרד זקלס ואנגלברט הומפרדינק, משך הקונסרבטוריון תלמידים מרחבי תבל, בהם המלחינים הנס פפיצנר, אדוארד מקדואל, פרסי גריינג'ר, פאול הינדמית וארנסט טוך, והמנצחים אוטו קלמפרר והנס רוזבאוד.

באפריל 1933, כשהמפלגה הנאצית עלתה לשלטון בגרמניה, פוטרו ממשרותיהם המנהל ברנרד זקלס, מאטיאס זייבר, ראש מחלקת הג'אז הראשונה בעולם, ועוד שנים-עשר חברים אחרים בצוות ההוראה, שהיו יהודים או זרים. בהמשך הורד קונסרבטוריון הוך לדרגת בית ספר למוזיקה (*Musikschule des Dr Hoch's Konservatorium*). ב-1938 נוסד "בית ספר הוך למוזיקה". ב-1940 היה שמו "בית ספר הוך הממלכתי למוזיקה - הקונסרבטוריון של ד"ר הוך", אבל ב-1942 הוסרה כותרת המשנה "הקונסרבטוריון של ד"ר הוך", והשם המלא היה מעתה "בית הספר הממלכתי הוך למוזיקה". בצוואתו קבע יוזף הוך, פטרון הקונסרבטוריון, שהשם "הקונסרבטוריון של ד"ר הוך" לא ישונה לעולם. ה"Hochschule" היה אפוא למוסד חדש ונבדל, שהתרחק מן הקונסרבטוריון המקורי.

בשלבי הסיום של מלחמת העולם השנייה, נסגרו שני המוסדות כאחד. אחרי המלחמה, נפתחו שניהם מחדש, ועכשיו הם פועלים יחדיו במערכת תלת-קומתית של ה"הוכשולה", קונסרבטוריון הוך ובית הספר למוזיקה. הלמוט ואלכה, שלימד עוגב בקונסרבטוריון הוך מ-1933 עד 1938, יזם את פתיחתו מחדש של ההוכשולה ב-1947.

[ממוזער|ימין|ה[ביג בנד של ההוכשולה עם אלן ג'ייקובסון]]

בקיץ 1950 התמנה הכנר ולטר דוויסון, שלמד ולימד בקונסרבטוריון הוך, למנהל האמנותי של ההוכשולה ושל קונסרבטוריון הוך גם יחד. בתקופת כהונתו, חידשה, בהדרגה, מחלקת הביצוע את ההכשרה הכלית והווקאלית. בתקופה זו שלאחר המלחמה, עוד התנהלו הלימודים בבתים פרטיים ובבניין הקונסרבטוריון, שנחרב ועמד עדיין בתהליכי בנייה ושיפוץ (הבניין נהרס בהמשך). רק ב-1956 קיבל ההוכשולה בניין משלו, בית תחנת השידור של רדיו מדינת הסה, שנבנה ב-1933.

פיתוח ההוכשולה נמשל בשנות ה-50' וה-60' של המאה ה-20 וכללה הקמתו של בית ספר לאופרה ובית ספר למקהלת אופרה (1954 ו-1958), בית ספר לדרמה (1960) ובית ספר למחול (1961). בשנות ה-60' החלו את פעולתם האולפן למוזיקה חדשה והאולפן למוזיקה עתיקה. בהמשך נפתחו מחלקות לג'אז ולמוזיקה פופולרית וב-1982 נפתחה המחלקה למוזיקולוגיה. משנת 1989 ניתנה להוכשולה הזכות להציע לימודים לתואר מוסמך בהורת מוזיקה ובמוזיקולוגיה.

בשנים 1990–1993 הסתיימה בנייתם של הבניין הראשי החדש ושל הספרייה. המכונים לביצוע אותנטי ולמוזיקה עכשווית נוסדו בשנת 2005.

## ראו גם
* קונסרבטוריון הוך
* יוזף הוך

## קישורים חיצוניים

* 

## הערות שוליים

קטגוריה:גרמניה: בתי ספר למוזיקה
קטגוריה:פרנקפורט: תרבות
מינגי

שמאל|ממוזער|250px|כתובת על קיר בבית היתומים לילדי מינגי. צולם בינואר 2019
שמאל|ממוזער|250px|ילדים משחקים בחצר בית היתומים לילדי מינגי. צולם בינואר 2019
**מינגי** היא אמונה של שבטי ההאמר, קארה ובאנה בדרום אתיופיה ליד נהר האומו. על פי אמונה זו, תינוקות וילדים בעלי מאפיינים חריגים מסוימים משפיעים לרעה על הקהילה, למשל: גורמים לאסונות טבע, בהם, בצורת או מביאים מחלות. על מנת למנוע את ההשפעה המזיקה הזו, הורגים תינוקות וילדים כאלה. על פי ההערכה, בכל שנה הרגו 200–300 ילדים ותינוקות. שבט הקארה הפסיק את המנהג הזה באופן רשמי בשנת 2012. הפסקת המנהג הזה בשבט הקארה הייתה בזכותו של בן השבט ללה לבוקו (באנגלית: Lale Labuko). לבוקו, שלמד מחוץ לשבט, הציל ילדים כאלה וגידל אותם מחוץ לכפר של השבט. בנוסף, שכנע את ראשי השבט להפסיק את המינגי. במועד מאוחר יותר גם בשבט הבאנה הופסק המנהג באופן רשמי. המינגי עדיין קיים בשבט ההאמר.

## מהות האמונה
מינגי היא אמונה שילדים מקוללים, להלן: "ילדי המינגי", מביאים אסונות על הקהילה כולה. האסונות עלולים להיות אסונות טבע, מחלות וצרות אחרות. הדרך להימנע מפגיעתם הרעה היא להמית אותם מחוץ לכפר או מחוץ למגורי הקהילה. אבותיהם ממיתים אותם ביער או זורקים אותם לנהר או משאירים אותם בשטח מחוץ למגורי הקהילה למות מרעב.

## סוגי ילדי מינגי
* מינגי של נערות. באנגלית: Girl Mingi.
תינוקות שנולדו לנערות או נשים מחוץ לנישואים.
*מינגי של נשים. באנגלית: Woman Mingi.
תינוקות שנולדו לזוגות נשואים שהנישואים שלהם לא אושרו באופן רשמי או שההריון שלהן לא בורך על ידי זקני השבט.
* מינגי של שיננים. באנגלית: Teeth Mingi
ילדים ששיניהם העליונות צמחו לפני ששיניהם התחתונות צמחו.
* מינגי של תאומים
ילדים שנולדו תאומים.

## הצלת ילדי מינגי
ללה לבוקו נחשף להריגת ילד מינגי כשהיה בן 15. הוא החליט להילחם בתופעה ולנצל את ההשכלה שלו. בשנות ה-20 של חייו חזר לכפר וחי במרחק 140 מיילים מהכפר בצד השני של הנהר. הוא ואשתו לקחו ילדה כזו שהושארה ביער וגדלו אותה. בהמשך הציל ילדים נוספים שגידל ובמקביל דיבר עם זקני הכפר והצליח בהדרגה לשכנע אותם לבטל את המנהג המסורתי של מינגי. בשנת 2002 הופסק רשמית המנהג של המינגי בשבט הקארה.

## בית יתומים
לאחר שמספר הילדים שלבוקו הציל וגידל ביחד עם אשתו גדל הוא הקים בית יתומים בעיר ג'ינקו שבדרום אתיופיה. בשנת 2012 היו בו 30 ילדים.
בינואר 2019 היו בו כ-55 ילדי מינגי. הם לומדים בבית ספר פרטי בעיר ביחד עם תלמידים אחרים. הילדה המבוגרת ביותר היא בת 18 ובשנה הבאה תתחיל לימודים באוניברסיטה. בילדים מטפל צוות של עובדים ומתנדבים. ארגונים נוצרים מארצות הברית אוספים תרומות ושולחים מתנדבים המטפלים בילדים. בקרוב צפוי מעבר של בית היתומים למבנה חדש וגדול יותר

## ראו גם
* האמר (קבוצה אתנית)

## קישורים חיצוניים

* More about Mingi Omo Hope
* Lale Labuko: Rescuing Children of the Om Nat Geo Live
* 

* עמק נהר האומו והשבטים, אתיופיה
*  הילדים המקוללים של אתיופיה, רואים עולם - כאן 11

## הערות שוליים

קטגוריה:אתיופיה: דת
קטגוריה:רוחניות ואמונה
שכיבה

**שכיבה** היא תנוחת גוף, לרוב בזמן מנוחה, אצל בני אדם ובעלי חיים, בה הגוף הוא במצב אופקי ברובו או במידה מסוימת. 

בשונה מעמידה או מישיבה, בשכיבה הגוף אינו נשען על איבר כלשהו, אלא נתמך לאורכו באמצעות הקרקע שמתחתיו. שכיבה היא התנוחה המצויה ביותר בהיות הגוף מחוסר הכרה או משותק, כגון בעת שינה, עילפון, או לאחר איבוד שיווי המשקל בעקבות פגיעה פיזית ובעת קיום יחסי מין.

רהיט המיועד לשכיבה ולמנוחה הוא מיטה.

## תנוחות
הגוף עשוי להניד את עצמו למגוון תנוחות של שכיבה, ביניהן:
* **פרקדן** (או **אפרקדן**) – שכוב על הגב בפריסת ידיים ורגליים.
* **שכיבה על הבטן** – שכוב על החזה כשהגב מופנה כלפי מעלה.
* **תנוחת עובר** – שכוב (או מיושב) על הצד עם גוף מכונס, כשהאיברים קרובים לגו והברכיים כפופות כלפי הראש.
* **תנוחת החלמה** – שכוב בתנוחת אדם שנפגע או שנאנק מכאבים על מנת להקל על הכאבים.

## קישורים חיצוניים

קטגוריה:תנוחות
דגי-מקור

**דגי-מקור** (במקור **Billfish**) הוא שם כולל לדגים ממשפחות דגי-חרב ומפרשניים, המאופיינים בלסת עליונה ("מקור") מאורכת דמוית חרב או רומח.

## מאפיינים
דגי-המקור הם דגים פלגיים טורפים המאופיינים בגוף הידרודינמי, לסת עליונה מוארכת (דמוית חרב או רומח) וסנפיר גב חרמשי שברוב המינים כולל גם מפרש הנמתח מאחוריו. בין דגי-המקור נמנים המהירים שבין הדגים - מהירותם נעה בין  בהערכות הקלאסיות וכ- בהערכות מודרניות - וגם הגדולים שבדקראים (המקאירה ודג-החרב). הם דגים לוחמניים ובשרם עשיר ומלא שומן.

בשל גודלם הרב, יופיים והאופי הלוחמני של הגדולים שבהם (בעיקר דג-החרב) הם הפכו לדגים נחשקים ומבוקשים בדיג ספורטיבי, גם בשל האתגר הקשה והיוקרתי שהם מציבים לדייגים חובבים.

במחצית השנייה של המאה ה-20 חלה ירידה דרסטית בכמות דגי-המקור עקב דיג מסחרי-תעשייתי בקנה מידה עצום, שנעשתה הן בעזרת מערכי חכות הכוללים אלפי קרסים לאורך קילומטרים, וכן בעזרת רשתות דיג ענקיות. בשיטות דיג אלו לא נלכדים רק דגים בוגרים וגדולים, אלא גם דגים צעירים וקטנים שטרם הספיקו להתרבות ולהעמיד צאצאים. פגיעה בדגים אלה היוותה מכה קשה לאוכלוסיות רבות של דגים. האיסור על מכירת דגים שקטנים ממשקל 35 ק"ג לא הועיל כי הדייגים במקום למכור את הדגים הקטנים פשוט זרקו אותם, אך הם עדיין נלכדו ומתו. בסוף המאה ה-20 הוטלו הגבלות נוספות על דיג תעשייתי, כולל סגירת מספר אזורי גידול המשמשים דגי-מקור לרבייה לדיג, ובזכות כך הביאו להתאוששות באוכלוסיות דגי המקור.

## רשימת מינים

## דיג ספורטיבי
[ממוזער|דיג לצד [מפרשן (סוג)|מפרשן שתפס]]
דגי-החרב והמפרשניים הם הדגים הפופולריים והנחשקים ביותר בדיג ספורטיבי ודיג חובבים.

השיטה הנפוצה לדיג חובבים של דגי-מקור היא דיג מסירה במים עמוקים. ניצול יתר של דגי חרב בעזרת מערכי חכות במים רדודים, הביא לצמצום במספרם במקומות אלו. הדגים עדיין נפוצים במרחק העולה על 60 קילומטרים מהחופים ונגישים רק באמצעות כלי שיט. באתרים אלו הטלת עוגן אינה מעשית ולכן הדייגים מניחים לסירה להיסחף ומשליכים למים חכות מחוזקות המתאימות לכוח שיכולים להפעיל דגי-המקור. לפתיון משתמשים בחתיכות גדולות של דגים או בפתיונות מלאכותיים המדמים את מזונם של דגי-מקור או מקלורים.

הדיג עצמו נעשה בדרך כלל בטרולינג, הדייגים משליכים חכה מסירה נעה ומחכים שדג יבלע את הפתיון. עיקר העניין בדיג של דגי-מקור אינו בשרם אלא המאבק להעלותם לסירה. הדגים החזקים נאבקים ומנסים להימלט והניסיון להתישם יכול להימשך מספר שעות ולעיתים אף להסתיים בניצחונו של הדג.

עד לתחילת המאה ה-21 פוחלצים של דגי-מקור שנידוגו בדיג חובבים היוו גביעי דיג (trophy) נחשקים ודייגים נהגו להצטלם לצד הדג התלוי אותו דגו. עם התגברות המודעות האקולוגית בקרב הציבור הרחב והדייגים, יותר ויותר נהוגה שיטת "תפוס ושחרר" כדי לא לפגוע באוכלוסיית דגי-המקור.

דגי-חרב ומפרשניים גדולים מאוד, שעשויים להגיע למשקלי שיא, נלקחים לחוף ונשקלים. שיאים נכתבים לרוב ב"ספר השיאים העולמי של דגי ענף הספורט" IGFA של האגודה הבינלאומית לדיג ספורטיבי. השיא הנוכחי נותר על כנו מזה 20 שנה.

כותבים כגון זיין גריי וארנסט המינגוויי, שהיו גם דייגים חובבים, תיארו באופן מליצי ומהלל את החוויה והאתגר שבדיג דגי חרב, ואף דגו מספר דגי חרב גדולים מאוד בעצמם. דג-החרב הוא סמלה של האגודה הבינלאומית לדיג ספורטיבי (International Game Fishing Association) - ארגון המקדם דיג ספורטיבי ומפקח עליו, ובין השאר מחזיק ספר שיאים של דגי ענק שנידוגו לפי כללי הארגון.

## ראו גם
* דגי גרם
* דג-חרב
* מפרשניים
* דיג ספורטיבי (דיג חובבים)
* גביע ציד

## קישורים חיצוניים

* 

קטגוריה:דמויי-מקרל
קטגוריה:דיג
קטגוריה:שמות עממיים של דגים
אפץ

**אפץ** (בהונגרית: **Apc**) הוא כפר במחוז הווש שבצפון הונגריה.

## היסטוריה

## יהודי אפץ
יהודים התיישבו לראשונה במקום בתחילת המאה ה-19 בחסות בעל האחוזה המקומי. רובם התפרנסו ממסחר. תחילה השתייכו יהודי הכפר לקהילת פאסטו ומשנת 1855 השתייכו לקהילת הטן () הקהילה הקימה חברה קדישא, שני בתי עלמין, בית כנסת, בית ספר ומקווה טהרה.

בשנת 1930 התגוררו במקום 116 יהודים ובשנת 1944 חיו במקום 124 יהודים.

ב-9 במאי 1944 לאחר כניסת הצבא הגרמני להונגריה, הובלו כל יהודי אפץ לגטו הטוון, וכעבור שבועות מספר שולחו למחנה ההשמדה אושוויץ.

לאחר מלחמת העולם השנייה חזרו כ-15 משרידי הקהילה היהודית לכפר, אך לא הצליחו לחדש את החיים היהודיים. בניין בית הכנסת ניזוק קשה במהלך המלחמה וספרי התורה אבדו. בני הקהילה התפזרו תוך כמה שנים ובשנת 1962 כבר לא ישבו יהודים באפץ.

## לקריאה נוספת
*פנקס הקהילות הונגריה, יוסף שוויצר, עמוד 163–164
*אפץ, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 41. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

## קישורים חיצוניים

* 
* 
* 

## הערות שוליים

קטגוריה:הונגריה: כפרים
קטגוריה:קהילות יהודיות שהושמדו בשואה
Me Gusta

"**Me Gusta**" (בעברית: "**אני אוהבת**") הוא סינגל של זמרת הרגאטון הדומיניקנית נאטי נטשה. השיר יצא לאור ב-2 בדצמבר 2018, על ידי חברות התקליטים סוני מיוזיק לטין ופינה רקורדס, כסינגל מתוך אלבום הבכורה של נטשה, *[[IlumiNATTI]]*.

השיר הגיע למקום ה-39 במצעד שירי הפופ הלטיניים, וה-39 במצעד האירפליי הלטיני.

## רקע וכתיבה
השיר נכתב, הולחן והופק על ידי נאטי נטשה, דדי יאנקי, ואלי TMW, ג'סטין קוילס ורפאל פינה. בשנת 2019, הוציאה את הרמיקס הרשמי של השיר, בו מתארח הזמר הלטיני פארוקו. הרמיקס זכה להצלחה רבה וצבר למעלה מ-30 מיליון השמעות בספוטיפיי.

חלק מהביקורות שהופנו כלפי השיר, טענו כי הוא מדבר על בגידה במערכת יחסים. בנוסף, תואר הקליפ שלו כ"קליפ חושני".

## וידאו קליפ
הווידאו קליפ הנלווה שצולם לשיר הועלה לערוצה של נטשה ב-2 בדצמבר 2018 ובוים על ידי קרמיט רודריגז ודניאל דוראן. הקליפ זכה להצלחה רבה, וצבר 3 מיליון צפיות בפחות מיממה. בקליפ נראית נטשה כשהיא לבושה במספר תלבושות שונות, ואורות כחולים מאירים עליה.

נכון ליוני 2020, מונה הצפיות של הקליפ עומד על למעלה מ-140 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי נאטי נטשה
קטגוריה:שירים בספרדית
קטגוריה:שירים שנכתבו על ידי נאטי נטשה
קטגוריה:שירים על בגידה: זוגיות
קטגוריה:סינגלים בהוצאת סוני מיוזיק לטין
קטגוריה:סינגלים בהוצאת פינה רקורדס
Lamento Tu Pérdida

"**Lamento Tu Pérdida**" (בעברית: "**סליחה על ההפסד שלך**") הוא סינגל שהקליטה זמרת הרגאטון הדומיניקנית נאטי נטשה. השיר יצא לאור ב-20 בדצמבר 2018, על ידי חברות התקליטים סוני מיוזיק לטין ופינה רקורדס, כסינגל מתוך אלבום הבכורה שלה, *[[IlumiNATTI]]*.

## רקע וכתיבה
השיר נכתב על ידי נאטי נטשה ורפאל פינה והופק על ידי פינה גם כן, שעבד עם נטשה על שירים נוספים במהלך הקריירה שלה, כמו "Honey Boo" ו-"Me Gusta". השיר הוא שיר בסגנון הפופ הלטיני. בנוסף לכך, השיר נכלל באלבום הבכורה של נטשה, *[[IlumiNATTI]]*.

בין היתר, מדבר השיר על אבדה של מישהו וזאת, בנוסף לכך שנטשה מביעה את צערה על כך.

## וידאו קליפ
טרם יצא הווידאו קליפ המלא של השיר, העלתה נאטי נטשה לערוץ ה-*[[Vevo]]* שלה את קליפ המילים של השיר. בחלק מהקליפ ניתן לראות את נטשה, כשהיא לבושה בבגדים בצבע שחור ואדום ובקטעים נוספים סצנות בהן מופיע נחש.

נכון לספטמבר 2021, מונה הצפיות של קליפ המילים עומד על למעלה מ-38 מיליון צפיות.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי נאטי נטשה
קטגוריה:שירים בספרדית
קטגוריה:שירים שנכתבו על ידי נאטי נטשה
קטגוריה:סינגלים בהוצאת סוני מיוזיק לטין
קטגוריה:סינגלים בהוצאת פינה רקורדס
קרייטונפלטה

**קרייטונפלטה** (שם מדעי: *Crichtonpelta*) הוא סוג של דינוזאור ממשפחת האנקילוזאוריים. הוא קיבל את שמו על שם הסופר והתסריטאי מייקל קרייטון, אשר יצר את סדרת הדינוזאורים המצליחה פארק היורה, כשמשמעות המילה "pelta" הוא - "מגן". מאובניו נמצאו ב-2007 בסין ונחשבו למין חדש של קרייטונזאורוס (שבעצמו קרוי על שם הסופר מייקל קרייטון) אך הוא הופרד לסוג אחר בשנת 2017, כשכמה חוקרים סוברים עוד שהוא מבוטל. המאובנים שלו תוארכו לאזור של סוף הקרטיקון במהלך הקנומן והטורון לפני 98-90 מיליון שנה.

בצורתו הוא היה גדול מעט יותר מהקרייטונזאורוס והגיע לאורך 3-4 מטרים. היה לו ראש רבוע עם לסתות קצרות וחלשות ובהם שיניים אחוריות ששימשו ללעיסת צמחייה. לא נמצא זנב שלו, כך שלא ברור איך התגונן מטורפים אך הוא היה מכוסה שריון. ככל הנראה הוא היה מהפרימיטיבים שבאנקילוזאורים ודמה לפינקוזאורוס (Pinacosaurus) והסאיצ'נייה שחיו באותו האזור.

## קישורים חיצוניים

קטגוריה:אנקילוזאוריים
קטגוריה:דינוזאורים שחיו בקרטיקון עליון באסיה
קטגוריה:טקסונים שתוארו בידי פיליפ קורי
Poison (שיר של ריטה אורה)

"**Poison**" (בעברית: **רעל**) הוא סינגל שהוקלט על ידי הזמרת-יוצרת הבריטית ריטה אורה. השיר יצא לאור ב-18 במאי 2015, כסינגל שלא מתוך אלבום, על ידי חברות התקליטים רוק ניישן וקולומביה רקורדס.

עם יציאתו נכנס השיר אל המקום השני במצעד שבסקוטלנד, השלישי במצעד הסינגלים הבריטי, והעשירי במצעד שבדרום אפריקה.

## רקע וכתיבה
השיר נכתב על ידי קייט נאש, סר נולן, ג'וליה מיקאלס והופק על ידי סיר נולן. השיר הוא שיר בסגנון ה-EDM. עם השיר הופיעה אורה ב-4 ביולי 2015, בתוכנית הטלוויזיה הבריטית "The John Bishop Show".

בנוסף לכך, זכה השיר למעמד הזהב בבריטניה על מכירות של למעלה מ-400 אלף עותקים במדינה.

## וידאו קליפ
טרם יצא הווידאו קליפ של השיר, פורסם קליפ המילים שלו. קליפ המילים צבר למעלה מ-12 מיליון צפיות. הקליפ המלא שיצא עבור השיר הועלה לערוץ היוטיוב של ריטה אורה ב-3 ביוני 2015. בנוסף לכך, לרמיקס שיצא עבור השיר יצא קליפ גם כן.

נכון לדצמבר 2019, מונה הצפיות של הקליפ עומד על למעלה מ-65 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי ריטה אורה
קטגוריה:שירים באנגלית
קטגוריה:שירים שנכתבו על ידי ג'וליה מייקלס
קטגוריה:שירים על בגידה: מעילה באמון
קטגוריה:סינגלים בהוצאת קולומביה רקורדס
פינקוזאורוס

230px|ממוזער|איור אפשרי
**פינקוזאורוס** (שם מדעי: *Pinacosaurus*; מילולית: "לטאת קרש") הוא סוג של דינוזאור צמחוני ממשפחת האנקילוזאוריים. הוא חי במונגוליה בקרטיקון העליוו לפני 80-75 מיליון שנה מהיום. הוא נקרא בשמו על שם חיבורי העצם הקטנים שהיו על ראשו ודמו לקרשים.

הפינקוזאורוס התגלה בידי החוקר צ'ארלס ו' גילמור ב-1933 בחפירות במדבר גובי המונגולי מהמין *Pinacosaurus grangeri*. נמצאו פרטים מאובנים רבים שלו, בעיקר עצמות גולגולת ושכמות וייתכן מאוד שחלק מהם היה של צעירים. ב-1999 התגלה מין אפשרי נוסף לסוג - *Pinacosaurus mephistocephalus*. ייתכן שנמצא גם באזור שאנדונג.

זוחל קדום זה הגיע לאורך 5 מטרים ולמשקל 2 טונות. הוא היה מסיבי ובעל רגליים נמוכות עם שריון אוסטאודרם לאורך גבו, צווארו והחלק העליון של הזנב. הזנב עצמו היה בעל אלה שיכלה לפגוע בטורפים כמו הטרבוזאורוס. למרות מראהו הוא היה צמחוני וניזון מצמחייה קרקעית, אותה תלש בלסתותיו ולעס בשורות השיניים האחוריות שלו. מבנה החוטם והנחיריים שלו היה מופרד ל-3 עד 5 חללים נפרדים, מסיבה לא ברורה.

## ראו גם
*מאלבוס - דינוזאור מוטל בספק שבעבר נחשב למין בסוג

## קישורים חיצוניים

קטגוריה:בעלי חיים שתוארו ב-1933
קטגוריה:טקסונים שתוארו בידי צ'ארלס ו. גילמור
קטגוריה:אנקילוזאוריים
קטגוריה:דינוזאורים שחיו בקרטיקון עליון באסיה
קטגוריה:מאובני טקסונים שתוארו ב-1933
תקווה ישראלית

ממוזער|307x307 פיקסלים|הנשיא ריבלין נואם בכנס "תקווה ישראלית בחינוך" שנערך בבית הנשיא, נובמבר 2017**תקווה ישראלית** היא תוכנית של נשיא המדינה לשעבר, ראובן (רובי) ריבלין, לחיזוק הממלכתיות ולביסוס השותפות בין ארבעת המגזרים המרכזיים המרכיבים את החברה הישראלית: חילונים, חרדים, דתיים וערבים. התוכנית שואפת לקדם השתלבות איכותית של כלל המגזרים בחברה ובכלכלה וליצירת שיתופי פעולה ביניהם בתחומי מפתח ובראשם החינוך, האקדמיה, התעסוקה, השלטון המקומי והספורט, תוך מתן כבוד לכל הקבוצות.
התוכנית היא היישום המעשי של אתגר ביסוס השותפות בין חלקי החברה הישראלית, שהציג הנשיא בכנס הרצליה בשנת 2015 ב"נאום השבטים" וכן בנאום ההמשך, "תקווה ישראלית: חזון או חלום?" שנישא בכנס הרצליה 2016.

## נאום השבטים
בנאום שנשא נשיא מדינת ישראל ראובן ריבלין ב-7 ביוני 2015 בכנס הרצליה, בחלוף כשנה לתחילת כהונתו כנשיא, תיאר ריבלין את החברה בישראל כמפוצלת, לעומת העבר שהיה בה רוב חילוני ציוני מוצק, ומיעוטים דתי, חרדי וערבי, לחברה שבה הציבורים הולכים ונדמים לו בגודלם. כאשר תהום תרבותית, דתית וזהותית פעורה בין המגזרים ומאיימת על החברה הישראלית, וקרא לייצר סדר ישראלי חדש על בסיס החלפת תפיסת הרוב והמיעוט הרווחת בתפיסה של שותפות.

בנאום הכריז ריבלין כי: 

ריבלין הציג בנאום את "מנועי השינוי" שלדעתו יכולים לחבר בין ה"שבטים" השונים: השירות הציבורי; האקדמיה והעבודה; חינוך; ושותפות אזורית בין ראשי רשויות מקומיות.

על פי אתר בית הנשיא, "'נאום השבטים' מהווה את המצע הרעיוני לחזונו של הנשיא בנוגע לחברה הישראלית". כהמשך לנאום הוקמה תוכנית "תקווה ישראלית", שמטרתה היישום המעשי של "נאום השבטים".

נאום השבטים ותוכנית "תקווה ישראלית" הם חריגים במוסד בית הנשיא. על פי רוב הוא נחשב למוסד טקסי וסמלי, עד כדי שיש רבים הנוטים לפקפק בחשיבותו. במקרה זה הוא פועל באופן אקטיבי לקידום ועידוד רעיונות על ידי שורה של ארגונים ופעילויות.

## פעילות
[ממוזער|הנשיא [ראובן ריבלין|ריבלין ושר החינוך בנט בהשקת מסע תקווה ישראלית לצוותי חינוך, אפריל 2018|282x282 פיקסלים]]

הפעילות מאופיינת ביצירת שיתופי פעולה נרחבים עם משרדי ממשלה, קרנות וארגוני חברה אזרחית במטרה לקדם את השותפות בחברה הישראלית. כך למשל, תקווה ישראלית בחינוך פועלת לקידום היכרות ופעולה משותפת בין צוותי חינוך ותלמידים ממגזרים שונים; תקווה ישראלית באקדמיה פועלת לקידום מערכת השכלה גבוהה מגוונת המשמשת מקום מפגש משמעותי ושער לתעסוקה הולמת לכל חלקי החברה הישראלית; תקווה ישראלית בתעסוקה מקדמת שילוב חרדים וערבים, במגזר הפרטי והציבורי בתעסוקה איכותית; תקווה ישראלית באשכולות האזוריים עוסקת בקידום צמיחה מכלילה ובהעמקת השותפות בין קהילות האשכול; ותקווה ישראלית בספורט - מגן הכבוד פועלת לקידום שיתופי פעולה בין מגזריים, שוויון הזדמנויות והתמודדות עם אלימות וגזענות באמצעות הכדורגל.

בשנת 2018 פרסם יועז הנדל את הספר "תקווה ישראלית", המבוסס על דיאלוג שלו עם הנשיא, ראובן ריבלין. הספר נועד, לדברי המחבר, "לנסח מחדש או להקים לתחייה את החזון הציוני לנוכח משבר הזהות הישראלי".

## ראו גם
* מדורות השבטים

## קישורים חיצוניים

* אתר תקווה ישראלית
* הודעת ות"ת - "תקווה ישראלית באקדמיה"
* "מגן הכבוד - תקווה ישראלית בספורט", אתר משרד התרבות והספורט
* אריק בנדר "נשיא המדינה מציב תמרור אזהרה בפני החברה הישראלית" **[[מעריב]]** 8.6.15
* אברום תומר, "לא שבטים ולא יער", השילוח, 6 במרץ 2016

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:נשיא מדינת ישראל
קטגוריה:ישראל: חברה
קטגוריה:2015 בישראל
קטגוריה:ישראל: קבוצות אתניות
קטגוריה:2015 בפוליטיקה הישראלית
גביע האגדות

[ממוזער|מראה מלמעלה של [מגה-ספורט ארנה, ההיכל המארח את הטורניר.]]
**גביע האגדות**, או "טורניר האגדות" (ברוסית: **Кубок Легенд**) הוא טורניר כדורגל בינלאומי לכדורגלנים בגילאי 35 ומעלה הנערך מדי שנה מאז 2009 ומפגיש נבחרות כדורגל שבשורותיהן כדורגלנים מעל גילאי 35.

הטורניר הראשון נערך מ־31 בינואר עד 1 בפברואר 2009 בהיכל מגה-ספורט במוסקבה. אורך המשחקים הוגבל ל-40 דקות, שתי מחציות בנות 20 דקות. בכל נבחרת 5 שחקני שדה ושוער.

הטורניר צבר פופולריות רבה מאז נחנך ונוטלים בו חלק שחקני כדורגל מפורסמים רבים שאך זה סיימו את קריירת המשחק שלהם (כך למשל, בשנת 2019 השתתף בה אנדריי ארשבין שהודיע על פרישה ממשחק רק חודשיים קודם לכן). משנת 2011 הטורניר נקרא רשמית בשם גביע האגדות על שם קונסטנטין יריומנקו והשתתפו בו גם שחקני כדורגל בינלאומיים כרוד חוליט, פרנצ'סקו טוטי, פאביו קנאברו, ג'נארו גטוזו, קווין קוראני, יארי ליטמאנן, חריסטו סטויצ'קוב ופרדי בוביץ'.

בשנים 2013—2016 הטורניר התקיים בלוז'ניקי בעקבות שיפוצים בהיכל "מגה-ספורט" וב-2017 הטורניר חזר להיכל הספורט "מגה-ספורט". מלכי השערים של הטורניר הם אנדריי טיכונוב, מאניש, מרקו רייך וסימאו סברוסה עם 9 שערים כל אחד.

בשנת 2020 השתתף בטורניר יוסי בניון שגרם לסערה כשקילל שופטת במשחק הגמר שהוציאה לו כרטיס אדום לאחר שטען שנדחף בגסות.

## זכיות
### לפי שנים

### לפי נבחרת

## גלריה

קובץ:KL 2015 Final (6).jpg|נבחרת רוסיה בגמר 2015
קובץ:Legends cup 2016 - final Russian vs France.jpg|נבחרות צרפת ורוסיה בגמר 2016
קובץ:Gol 7905.jpg|נבחרת רוסיה לאחר הזכייה בטורניר 2017


## קישורים חיצוניים

* 
* 

## הערות שוליים

קטגוריה:תחרויות כדורגל ברוסיה
שחר פיבן

**שחר בכטיאר-פיבן** (ברוסית: **Шахар Пивень**; נולד ב-21 בספטמבר 1995) הוא כדורגלן ישראלי יליד רוסיה, המשחק בעמדת הבלם והמגן הימני בקבוצת הפועל תל אביב.

## קריירת מועדונים
בכטיאר-פיבן נולד בבירוביג'ן שברוסיה, ובגיל שש עלה עם אמו לישראל. גדל בראשון לציון. כשהיה בן עשר החל לשחק כדורגל במחלקת הנוער של מכבי תל אביב, ובעונת 2014/2015 זכה עם קבוצת הנוער של המועדון באליפות ליגת העל לנוער.

בקיץ  הושאל לבית"ר תל אביב רמלה מהליגה הלאומית. ב-10 באוגוסט 2015 שיחק את משחקו הראשון  בהרכב הקבוצה במשחק מול הפועל ירושלים בגביע הטוטו, ובסך הכל שיחק שנתיים וחצי במועדון.

ב-10 בינואר 2018 הושאל למועדון ספורט אשדוד. שלושה ימים לאחר מכן שיחק את משחקו הראשון  בליגת העל, כשנכנס כמחליף במשחק מול מכבי נתניה שהסתיים בתיקו 2–2, ועד תום עונת 2017/2018 שותף ב-14 משחקי ליגה.

לקראת עונת 2018/2019 חזר למכבי תל אביב וחתם על חוזה חדש לשלוש שנים. ב-29 ביולי 2018 שיחק את משחקו הראשון  בקבוצה הבוגרת של מכבי תל אביב, כשפתח בהרכב בניצחון 0–1 על בית"ר ירושלים בגביע הטוטו. ב-19 באוגוסט 2018 הבקיע פיבן את שערו הראשון בקריירה, בניצחון 1–4 על הפועל תל אביב בגביע הטוטו, ובתום העונה זכה עם הקבוצה באליפות. בדצמבר 2019 האריך את חוזהו בקבוצה עד לתום עונת 2023/2024, ובסיום העונה זכה עם הקבוצה באליפות נוספת. בעונת 2020/2021 זכה עם הקבוצה בגביע המדינה, אך לא שותף במשחק הגמר בו ניצחה מכבי 1–2 את הפועל תל אביב.

בחודש אוגוסט 2023 חתם בהפועל ירושלים מליגת העל.

ב-12 בינואר 2025 חתם לשנה וחצי בהפועל תל אביב. את שערו הראשון בקבוצה הבקיע בניצחון 1–2 על הפועל חיפה במשחק שמינית גמר גביע המדינה שהתקיים ב-16 בינואר 2025.

## קריירת נבחרות
ב-14 בנובמבר 2021 זומן לראשונה לנבחרת ישראל על-ידי המאמן וילי רוטנשטיינר, להמשך משחקיה במוקדמות מונדיאל 2022, מול איי פארו.

## תארים
;מכבי תל אביב
*אליפות: 2018/2019, 2019/2020
*גביע המדינה: 2020/2021
*גביע הטוטו: 2018/2019, 2020/2021
*אלוף האלופים: 2019/2020, 2020/2021
;הפועל תל אביב 
* גביע הטוטו (ליגה לאומית): 2024/2025

## חיים אישיים
שחר פיבן נשוי מאז מאי 2025 למדריכת הכושר זוהר פיבן-הרוש.

## קישורים חיצוניים

* 

## הערות שוליים

קטגוריה:בלמי כדורגל ישראלים
קטגוריה:ישראלים ילידי רוסיה
קטגוריה:כדורגלני בית"ר תל אביב רמלה
קטגוריה:כדורגלני הפועל ירושלים
קטגוריה:כדורגלני הפועל תל אביב
קטגוריה:כדורגלני מועדון ספורט אשדוד
קטגוריה:כדורגלני מכבי תל אביב
קטגוריה:כדורגלנים ישראלים
קטגוריה:עולים בשנות ה-2000
קטגוריה:ראשון לציון: כדורגלנים
קטגוריה:ישראלים שנולדו ב-1995
המתחזים (תוכנית טלוויזיה ישראלית)

**המתחזים** היא תוכנית תחקירים תיעודית ישראלית בהנחיית חיים אתגר. התוכנית עלתה ב-5 ביוני 2017 בערוץ 2 במסגרת הזכיינית "קשת", והחל מעונתה השנייה היא משודרת בקשת 12.

## תוכן
בכל פרק, יוצא חיים אתגר אל מאחורי סיפור התחזות שונה, ולעיתים מתעמת עם המתחזה לקראת סוף הפרק. פרקים בולטים כללו את סיפורם של ידוענים, בהם סיפורם של אילנה אביטל, שרון גל, הדס שטייף, פנינה רוזנבלום ואודטה שוורץ.

## סקירת התוכנית

## פרקים
### עונה 1 (2017)

### עונה 2 (2018–2020)

### עונה 3 (2021–)

## קישורים חיצוניים
* 
* 
* 
* המתחזים, לצפייה ישירה באתר 12+

## הערות שוליים

;ביאורים

קטגוריה:תוכניות תחקירים ישראליות
קטגוריה:תוכניות תעודה ישראליות
קטגוריה:תוכניות טלוויזיה ישראליות שעלו לשידור בשנת 2017
קטגוריה:ערוץ 2: תוכניות וסדרות
קטגוריה:קשת: תוכניות וסדרות
קטגוריה:תוכניות שצולמו באולפני הרצליה
קטגוריה:חיים אתגר
לורינינוזאורוס

**לורינינוזאורוס** (שם מדעי: *Lourinhanosaurus*) הוא סוג של דינוזאור תרופוד מקבוצת הטטנורים אשר חי בתור היורה של פורטוגל. הוא נקרא על שם האזור בו נמצא ב-1982 בלורניה (Lourinhã) שבמערב פורטוגל בידי החוקר אוקטביו מתאוס. המין היחיד שנתגלה הוא *Lourinhanosaurus antunesi*. מאובני הדינוזאור כללו שלד חלקי המורכב בעיקר מחוליות ומעצמות זנב. בין השאר נמצאו באזור גם אבני גסטרולית ואף 100 ביצים פרהיסטוריות שלו.

טורף זה הגיע לאורך 4.5 מטר ולמשקל 160 קילוגרם. ייתכן שמאובני היצור היו של פרט מתבגר שלא הגיע לסוף ההתפתחות. יחסית לטורפי האזור של היורה כמו הטורווזאורוס והאלוזאורוס הוא היה קטן בהרבה ואולי חיפש טרף שונה מהם. מבנה הלסתות היה קטן יחסית לטורפים והוא השתמש באבנים כדי לסייע לו לעכל את מזונו.

דינוזאור זה נחשב לטורף פרימיטיבי שתחילה סווג כקרונוזאור בדומה לאלוזאורוס או למין ממשפחת המגלוזאוריים, אך כיום נחשב לאחד מהפרימיטיבים שבבני הקבוצה קלורוזאוריה, בה היו הטירנוזאוריים.

## קישורים חיצוניים

250px|ימין|ממוזער|איור אפשרי של לורינינוזאורוס מנוצה

קטגוריה:קלורוזאוריה
קטגוריה:דינוזאורים שחיו ביורה עליון באירופה
קטגוריה:מאובני טקסונים שתוארו ב-1998
קטגוריה:פורטוגל: מאובנים
היינריך השני, רוזן הסן

**היינריך השני, רוזן הסן** (בגרמנית: **Heinrich II. von Hessen**; 1299 - 3 ביוני 1376), המכונה "הברזל", היה רוזן הסן בשנים 1328–1376.

## ביוגרפיה
היינריך נולד בשנת 1299, לאוטו הראשון, רוזן הסן ולאדליידה מרבנסבורג, בתו של אוטו השלישי, רוזן רבנסבורג. בשנת 1328 מת אביו, והיינריך עלה לשלטון במקומו.

עם מות בנו של היינריך, אוטו, בשנת 1366, הפך אחיינו, הרמן, ליורש העצר. בעקבות כך פרצה מלחמה עם אוטו מבראונשווייג. כדי לממן את עלויות הסכסוך עם ברונסוויק, הטיל הנרי מס על כל הטובין המיובאים. ב-3 ביוני 1376 מת היינריך, ואחיינו עלה לשלטון במקומו.

## משפחתו
היינריך התחתן עם אליזבת ממייסן, בתו של פרידריך הראשון, מרקיז מייסן, ממנה היו לו חמישה ילדים:
* אוטו הצעיר (1322–1366)
* אדליידה מהסן (1324–1370) התחתנה עם קז'ימייז' השלישי, מלך פולין
* אליזבת (1329–1390) מאוחר יותר אשתו של ארנסט הראשון, דוכס בראונשווייג-גטינגן
* יוטה / יהודית, מתה בינקותה
* מרגרטה, נזירה במנזר היידאו

## קישורים חיצוניים
* [היינריך השני, רוזן הסן](http://de.wikisource.org/wiki/ADB:Heinrich_II._(Landgraf_von_Hessen)) 
* [היינריך השני, רוזן הסן](http://de.wikisource.org/wiki/ADB:Heinrich_II._(Landgraf_von_Hessen)) 

קטגוריה:בית הסן
קטגוריה:ילידי 1299
קטגוריה:נפטרים ב-1376
A New Day Has Come (שיר)

**A New Day Has Come** (בעברית: **יום חדש הגיע**) הוא סינגל שהוקלט על ידי הזמרת-יוצרת הקנדית סלין דיון, מתוך אלבומה הבינלאומי השישי, A New Day Has Come. השיר יצא לאור ב-11 במרץ 2002, כסינגל הראשון מתוך האלבום.

השיר הגיע למקום ה-22 במצעד הבילבורד הוט 100, והשביעי במצעד הסינגלים הבריטי.

## רקע וכתיבה
השיר נכתב על ידי סטפן מוקיו ואלדו נובה והופק על ידי וולטר אפנסייב, נובה וריק וייק. השיר הוא שיר בסגנון הפופ, המאפיין שירים נוספים מתוך האלבום, A New Day Has Come. בנוסף לכך, זכה השיר למעמד זהב בארצות הברית על סך מכירות של 500,000 עותקים.

אלבום האוסף My Love: Essential Collection, שיצא בשנת 2008, כלל בתוכו את השיר.

## וידאו קליפ
הווידאו קליפ של השיר צולם בוסט פאלם ביץ' שבארצות הברית ובוים על ידי דייב מאיירס. בתחילת הקליפ, ניתן לראות את דיון עומדת על עננים המקיפים אותה, תוך שהיא מתחילה לשיר את השיר וברקע ניתן לראות אנשים בסיטואציות שונות במדינות שונות. הוא נחשב לאחד מהווידאו קליפים היקרים ביותר בכל הזמנים.

הווידאו קליפ המלא של השיר הועלה לערוץ ה-Vevo של סלין דיון ב-24 באוקטובר 2009, ונכון לינואר 2019, עומד מונה הצפיות של הקליפ על כ-113 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי סלין דיון
קטגוריה:שירים באנגלית
קטגוריה:שירים שהופקו על ידי ריק וייק
קטגוריה:וידאו קליפים שבוימו על ידי דייב מאיירס
קטגוריה:בלדות משנות ה-2000
קטגוריה:סינגלים שהגיעו למקום הראשון בפולין
קטגוריה:סינגלים שהגיעו למקום הראשון בצ'כיה
שמוזאורוס

**שמוזאורוס** (שם מדעי: *Shamosaurus*; ממנדרינית: "לטאת חול מדברי") הוא סוג של דינוזאור משוריין ממשפחת האנקילוזאוריים שחי בקרטיקון התחתון של מונגוליה לפני 126.3-100.5 מיליון שנה. הוא התגלה ב-1983 במחוז דורנוגובי. הדינוזאור נקרא כך על שם החוליות של מדבר גובי, בהם נמצא. משמעות שם המין הוא "מוגן בידי שריון".

השמוזאורוס היה אוכל עשב באורך 5 מטרים ומשקל 2 טונות, ע"פ החוקר גרגורי ס. פול. הוא היה בעל גולגולת רחבה שברובה הייתה חסרת מגן ועם חוטם שפנה מעט מעלה והסתיים במקור קרני, צוואר וגב משוריינים באוסטאודרם מחוזק ורגליים קצרות. מרבית המאובנים שלו כללו עצמות גולגולת שבורות, כך שלא ברור איך נראה הגוף והזנב. הוא ניזון מצמחייה קרקעית.

מאובני השמוזאורוס נחשבים לקרובים לאלה של הגוביזאורוס מאותו אזור ובעבר נחשבו לאותו סוג, אך היו מספר הבדלים בגולגולת ובאורך שיניהם.

## קישורים חיצוניים

קטגוריה:אנקילוזאוריים
קטגוריה:דינוזאורים שחיו בקרטיקון תחתון באסיה
קטגוריה:מאובני טקסונים שתוארו ב-1983
טיאנצ'יזאורוס

**טיאנצ'יזאורוס** (שם מדעי: *Tianchisaurus*; מילולית: "לטאת בריכה שמיימית") הוא סוג של דינוזאור מקבוצת הדינוזאורים המשוריינים - אנקילוזאוריה. הוא חי באמצע היורה. מאובניו נמצאו ב-1993 בסין בידי החוקר דונג ג'ימינג. דינוזאור זה נקרא במקור בשם: *Jurassosaurus* כלומר: "לטאת היורה". שם זה ניתן עקב יציאת הסרט פארק היורה באותה שנה וכן מכיוון שבמאי הסרט סטיבן ספילברג היה שותף במימון החפירות. 

אומנם השם המדעי של הסוג הוחלף אך השם הספציפי של המין היחיד בסוג, *T. nedegoapeferima*, אותו חיבר שפילברג נשמר. שם זה מורכב מראשי התיבות של שמות משפחת השחקנים הראשיים של הסרט פארק היורה: סם ניל, לורה דרן, ג'ף גולדבלום, ריצ'רד אטנבורו, בוב פק, מרטין פררו, אריאנה ריצ'רדס וג'וזף מאזלו.

יצור זה היה קטן ביחס לקרוביו והגיע רק לאורך 3 מטרים. עם זאת נמצאו רק עצמות מעטות מהמין ולא ידוע עליו הרבה. כמה חוקרים סוברים שהיה קרוב לאנקילוזאוריים, אף שלא נמצא לו "כדור" משוריין בבסיס הזנב, מה שהופך אותו לאחד מהפרימיטיבים שבמשפחה. חוקרים אחרים סוברים שהיה רחוק יותר מהאנקילוזאוריים הגדולים והמשוריינים של הקרטיקון. 

## קישורים חיצוניים

קטגוריה:בעלי חיים שתוארו ב-1993
קטגוריה:אנקילוזאוריה
קטגוריה:דינוזאורים שחיו ביורה תיכון באסיה
קטגוריה:טקסונים שתוארו בידי דונג שימינג
גריפוזאורוס

**גריפוזאורוס** (שם מדעי: *Gryposaurus*; משמעות שמו: "לטאת גריפון") הוא סוג של דינוזאור ממשפחת ההדרוזאוריים אשר חי במשך הקרטיקון העליון באמריקה הצפונית. נמצאו מספר מינים מסוג זה אשר נמצאו בתוך הפארק הפרובינציאלי דינוזאור שבאלברטה, קנדה וגם ביוטה ומונטנה בארצות הברית. הוא היה קרובו של הריינורקס ויש חוקרים שטוענים שמדובר באותו הסוג. בעבר הוא נחשב למין של הדרוזאורוס אך הופרד.

## מאפיינים
דינוזאור זה היה הדרוזאור דמוי-אדמונטוזאורוס שהיה בעל חלל אף גדול מאוד בצורה של אף נשרי, כמו שמתואר הגריפון בתרבות. הוא היה דינוזאור גדול מאוד באורך 8.2 מטרים ובעל רגליים ארוכות וזנב עבה ושרירי. ככל הנראה היצור יכל לעמוד זקוף כדי לנוע מהר אך ברוב הזמן נע על ארבע רגליו. הוא היה צמחוני לחלוטין והלסתות שלו היו בעלי שיניים אחוריות, איתם לעס צמחייה מהקרקע או מעצים נמוכים.

דינוזאור זה נמצא במגוון ממצאים והשתמרו גם דגימות של עורו וקשקשיו. ככל הנראה עדר גדול של צמחונים אלה ניזון במישורים שצמחו ליד הים הפנימי המערבי. עדרים אלה משכו בתורם טורפים גדולים כמו דרומאוזאוריים, טירנוזאוריים כמו  האלברטוזאורוס והטראטופונאוס ומיני תנינאים כמו הדיינוסוכוס הענקי.

## בתרבות
הגריפוזאורוס מופיע בסדרה פלאווורלד.

## גלריית תמונות

קובץ:Utah Gryposaurus.jpg
קובץ:The osteology of the trachodont dinosaur Kritosaurus Incurvimanus (1920) (14784362443).jpg
קובץ:Gryposaurus BW.jpg
קובץ:Gryposaurus-notabilis jconway.png


## קישורים חיצוניים

קטגוריה:זאורולופיים
קטגוריה:דינוזאורים שחיו בקרטיקון עליון באמריקה הצפונית
קטגוריה:טקסונים שתוארו בידי לורנס למב
פלאוסקינקוס

**פלאוסקינקוס** (שם מדעי: *Palaeoscincus*; משמעות השם: "חומט עתיק") הוא סוג של דינוזאור ממשפחת הנודוזאוריים שחי בתור הקרטיקון המאוחר. הוא נמצא ב-1856 ותואר בידי החוקר ג'וזף ליידי על סמך ממצאי כמה שיניים. המאובנים שלו נמצאו ליד תצורת נהר ג'ודית שעל יד נהר מיזורי שבמונטנה.

כיום מעריכים חוקרים שונים שסוג זה מבוטל בדומה לעוד כמה סוגים שהחוקר ליידי נתן להם שמות כמו דיינודון, טרכודון ות'ספסיוס . מעריכים שהשיניים שנמצאו לדינוזאור היו שייכות למינים קרובים כמו האדמונטוניה או האאופלוצפלוס ואף לדינוזאורים צמחוניים מקבוצות אחרות.

הוא ידוע ממספר ספרים מהמאה ה-20 שהציגו אותו בעל שריון כמו האדממונטוניה ובעל זנב מצליף בעל אלה כמו האנקילוזאוריים.

## קישורים חיצוניים

[מרכז|300px|ממוזער|איור מתוך ספר מ-1951, בו נראים פרטי [טרכודון (Trachodon) וקוריתוזאורוס רועים בביצות לצד פלאוסקינוס (במרכז).]]

קטגוריה:בעלי חיים שתוארו ב-1856
קטגוריה:נודוזאוריים
קטגוריה:דינוזאורים שחיו בקרטיקון עליון באמריקה הצפונית
קטגוריה:טקסונים שנויים במחלוקת
קטגוריה:טקסונים שתוארו בידי ג'וזף ליידי
קטגוריה:מאובני טקסונים שתוארו ב-1856
אנה הנטלי

**אנה הנטלי** (נולדה ב-1982; באנגלית: **Anna Huntley**) היא זמרת מצו סופרן בריטית.

## ביוגרפיה
הנטלי, ילידת סטוקטון און טיס  שבמחוז דרהאם בצפון מזרח אנגליה, היא בוגרת האקדמיה המלכותית למוזיקה והקולג' המלכותי למוזיקה בבית הספר הבינלאומי לאופרה. זכתה במלגות אולם ויגמור, בפרסים בשירת ליד בברלין, בתחרות ליצירות הנדל בלונדון ובפרסים בשירה אופראית. השתלמה בהדרכתה של אנג'ליקה קירכשלגר.

הנטלי מופיעה בקביעות ברסיטלים באולם ויגמור בלונדון, ובאירופה לצידם של פסנתרנים נודעים ובמרכזי מוזיקה באירופה כמוזיקפראיין בווינה, האולם הקאמרי בברלין, בפסטיבלים באוקספורד, באת', ברייטון וסנט מגנוס. השתתפה בסדרת קנטטות באך בקונצרטהאוס בווינה.

שרה עם ההתזמורת הסימפונית של וינה ועם התזמורת הסימפונית של ה-BBC. הופיעה באופרה הלאומית האנגלית, באופרה הוולשית, ובאופרה הישראלית.

הקליטה את שירי שוברט בלווי גיטרה, שירים של שומאן, מלארמה וראוול.

## קישורים חיצוניים
* 

* אנה הנטלי באתר oxfordlieder
* אנה הנטלי באתר האופרה הישראלית
* אנה הנטלי באתר האופרה האנגלית הלאומית

קטגוריה:זמרות מצו סופרן
קטגוריה:זמרות בריטיות
קטגוריה:זמרים בריטים
קטגוריה:בריטיות שנולדו ב-1982
קטגוריה:בריטים שנולדו ב-1982
שברולט 210

**שברולט 210** (באנגלית: **Chevrolet 210**) היא מכונית משפחתית גדולה מתוצרת  חטיבת המכוניות שברולט בחברת ג'נרל מוטורס האמריקאית, אשר יוצרה בין השנים 1953–1957 בארצות הברית ובקנדה.

## דורות
* דור ראשון - יוצר בין השנים 1953 - 1954.
* דור שני  - יוצר בין השנים 1955 - 1957.

## גרסאות
### דור ראשון
* 4 דלתות - סדאן.
* 2 דלתות - קופה.
* 2 דלתות - הרדטופ.
* 2 דלתות - קבריולה.
* 4 דלתות - סטיישן.

### דור שני
* 4 דלתות - סדאן.
* 2 דלתות - קופה.
* 2 דלתות - הרדטופ.
* 4 דלתות - הרדטופ.
* 2 דלתות - סטיישן.
* 4 דלתות - סטיישן.

## תמונות

קובץ:Chevrolet 210 Sedan 1953 (13492800735).jpg | "שברולט 210", שנת 1953 
קובץ:1953 Chevrolet 210 Sedan - Flickr - Sicnag.jpg | "שברולט 210", שנת 1953 
קובץ:1953 Chevrolet 210 (2388878834).jpg | "שברולט 210", שנת 1953 
קובץ:1954 Chevrolet Two-Ten sedan (12404446583).jpg | "שברולט 210", שנת 1954 
קובץ:Flickr - DVS1mn - 55 Chevrolet 210 (2).jpg | "שברולט 210", שנת 1955, 2 דלתות, קופה 
קובץ:1955 Chevy 210 Stationwagon (12870335723).jpg | "שברולט 210", שנת 1955, 2 דלתות, סטיישן
קובץ:Wdog Chevrolet Station Wagon.jpg | "שברולט 210", שנת 1955, 4 דלתות, סטיישן
קובץ:1955 Chevrolet Two-Ten sedan (15420683468).jpg | "שברולט 210", שנת 1955, 4 דלתות 
קובץ:Classic cars in Cuba, Havana - Laslovarga003.JPG | "שברולט 210", שנת 1956, 4 דלתות 
קובץ:57 Chevy 210.jpg | "שברולט 210", שנת 1957, 4 דלתות, סטיישן
קובץ:'57 chevy.jpg  | "שברולט 210", שנת 1957, קופה


## ראו גם
* שברולט
* שברולט Parkwood
* שברולט קינגסווד
* שברולט דה לוקס
* שברולט פליטליין
* שברולט 150

## קישורים חיצוניים
 (שנת 1953)
 (שנת 1954)
 (שנת 1955)
 (שנת 1956)
 (שנת 1957)
* 

## הערות שוליים

קטגוריה:מכוניות משפחתיות גדולות
קטגוריה:מכוניות קופה
קטגוריה:מכוניות קבריולה
קטגוריה:מכוניות סטיישן
קטגוריה:דגמי מכוניות שהושקו ב-1953
קטגוריה:מכוניות אמריקאיות
210